ระเบียบกระทรวงมหาดไทย
ระเบียบกระทรวงมหาดไทย
ว่าด้วยการกำหนดให้เงินประโยชน์ตอบแทนอื่นเป็นรายจ่าย
ที่องค์กรปกครองส่วนท้องถิ่นอาจจ่ายได้
พ.ศ. ๒๕๕๙
 

โดยที่เป็นการสมควรกำหนดให้เงินประโยชน์ตอบแทนอื่นเป็นรายจ่ายที่องค์กรปกครองส่วนท้องถิ่นอาจจ่ายได้

อาศัยอำนาจตามความในมาตรา ๖ วรรคหนึ่ง มาตรา ๗๔ และมาตรา ๗๖
วรรคหนึ่ง
แห่งพระราชบัญญัติองค์การบริหารส่วนจังหวัด พ.ศ. ๒๕๔๐ มาตรา ๖๗
แห่งพระราชบัญญัติเทศบาล พ.ศ. ๒๔๙๖ ซึ่งแก้ไขเพิ่มเติมโดยพระราชบัญญัติเทศบาล
(ฉบับที่ ๔) พ.ศ. ๒๕๐๕ มาตรา ๖๙ และมาตรา ๗๗ วรรคหนึ่ง แห่งพระราชบัญญัติเทศบาล
พ.ศ. ๒๔๙๖ มาตรา ๕ วรรคหนึ่ง มาตรา ๘๕ และมาตรา ๘๘ วรรคหนึ่ง
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
รัฐมนตรีว่าการกระทรวงมหาดไทยออกระเบียบไว้ ดังต่อไปนี้

ข้อ
๑ ระเบียบนี้เรียกว่าระเบียบกระทรวงมหาดไทย
ว่าด้วยการกำหนดให้เงินประโยชน์ตอบแทนอื่นเป็นรายจ่ายที่องค์กรปกครองส่วนท้องถิ่นอาจจ่ายได้
พ.ศ. ๒๕๕๙

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ ให้ปลัดกระทรวงมหาดไทยรักษาการตามระเบียบนี้
และให้มีอำนาจตีความ วินิจฉัยปัญหา กำหนดหลักเกณฑ์และวิธีปฏิบัติ เพื่อดำเนินการให้เป็นไปตามระเบียบนี้

ข้อ
๔ ในระเบียบนี้
องค์กรปกครองส่วนท้องถิ่น หมายความว่า
องค์การบริหารส่วนจังหวัด เทศบาล และองค์การบริหารส่วนตำบล
พนักงานส่วนท้องถิ่น หมายความว่า
ข้าราชการองค์การบริหารส่วนจังหวัด พนักงานเทศบาล พนักงานส่วนตำบล และข้าราชการหรือพนักงานซึ่งได้รับการบรรจุและแต่งตั้งให้ปฏิบัติราชการโดยได้รับเงินเดือนจากงบประมาณ
หมวดเงินเดือนขององค์กรปกครองส่วนท้องถิ่น และให้หมายความรวมถึงผู้ที่ได้รับเงินเดือนจากเงินงบประมาณหมวดเงินอุดหนุนของรัฐบาลที่จัดสรรให้แก่องค์กรปกครองส่วนท้องถิ่น

ข้อ
๕ ให้เงินประโยชน์ตอบแทนอื่นดังต่อไปนี้
ถือเป็นรายจ่ายที่องค์กรปกครองส่วนท้องถิ่นอาจจ่ายได้
(๑)
เงินโครงการเกษียณอายุก่อนกำหนดสำหรับพนักงานส่วนท้องถิ่น
(๒)
เงินทุนการศึกษาสาหรับพนักงานส่วนท้องถิ่น
(๓)
เงินเพิ่มสำหรับตำแหน่งที่มีเหตุพิเศษสำหรับพนักงานส่วนท้องถิ่น
(๔)
เงินช่วยพิเศษ กรณีพนักงานส่วนท้องถิ่น ผู้รับบำนาญ ลูกจ้าง และพนักงานจ้าง
ถึงแก่ความตาย
การจ่ายเงินประโยชน์ตอบแทนอื่นให้เป็นไปตามหลักเกณฑ์
เงื่อนไข อัตรา และวิธีการจ่ายเงินประโยชน์ตอบแทนอื่น
ตามที่คณะกรรมการกลางข้าราชการองค์การบริหารส่วนจังหวัด
คณะกรรมการกลางพนักงานเทศบาล คณะกรรมการกลางพนักงานส่วนตำบล
คณะกรรมการข้าราชการองค์การบริหารส่วนจังหวัด คณะกรรมการพนักงานเทศบาล
และคณะกรรมการพนักงานส่วนตำบลกำหนด

ข้อ
๖ องค์กรปกครองส่วนท้องถิ่นใดได้จ่ายเงินประโยชน์ตอบแทนอื่นให้แก่พนักงานส่วนท้องถิ่น
ผู้รับบำนาญ ลูกจ้าง และพนักงานจ้าง แล้วแต่กรณี ไปแล้วก่อนระเบียบนี้ใช้บังคับ
หากการดำเนินการดังกล่าวสอดคล้องและไม่เกินอัตราตามที่กำหนดไว้ในระเบียบนี้
ให้ถือว่าการดำเนินการนั้นเป็นไปตามระเบียบนี้
ในกรณีที่มีการจ่ายเงินประโยชน์ตอบแทนอื่นตามวรรคหนึ่งเกินอัตราที่คณะกรรมการตามข้อ
๕ กำหนด ให้เบิกได้ไม่เกินอัตราดังกล่าว

ข้อ ๗ เงินทุนการศึกษาสาหรับพนักงานส่วนท้องถิ่นที่ได้เบิกจ่ายไปแล้ว
ตามประกาศกระทรวงมหาดไทย
เรื่อง
หลักเกณฑ์ว่าด้วยการตั้งงบประมาณเพื่อให้ทุนการศึกษาขององค์กรปกครองส่วนท้องถิ่น
ก่อนระเบียบนี้ใช้บังคับ หากการดำเนินการดังกล่าวสอดคล้องและไม่เกินอัตราตามที่คณะกรรมการ
ตามข้อ ๕ กำหนด ให้ถือว่าการดำเนินการนั้นเป็นไปตามระเบียบนี้
ในกรณีที่มีการจ่ายเงินทุนการศึกษาสำหรับพนักงานส่วนท้องถิ่นตามวรรคหนึ่งเกินอัตราตามที่คณะกรรมการตามข้อ
๕ กำหนด ให้เบิกได้ไม่เกินอัตราดังกล่าว

ประกาศ ณ วันที่ ๗
ธันวาคม พ.ศ. ๒๕๕๙
พลเอก อนุพงษ์ เผ่าจินดา
รัฐมนตรีว่าการกระทรวงมหาดไทย
วริญา/ปริยานุช/จัดทำ
๑๗ มกราคม ๒๕๖๐

นุสรา/ตรวจ
๑๐ มีนาคม ๒๕๖๐
































[๑] ราชกิจจานุเบกษา
เล่ม ๑๓๔/ตอนพิเศษ ๑๕ ง/หน้า ๑๔/๑๓ มกราคม ๒๕๖๐